text: # Puō-să̤ Hók-sêu-gṳ̆ng
  Lua 錯誤 於第88行的模組:Interwiki_extra中：attempt to index local 'entity' (a nil value)。
  Puō-să̤-gīng Hók-sêu-gṳ̆ng (浦西境福壽宮), gāng-chĭng Hók-sêu-gṳ̆ng (福壽宮), Puō-să̤ Hók-sêu-gṳ̆ng (浦西福壽宮), sê Hók-ciŭ Dài-gĕ̤ng gì siŏh ciáh miêu, ôi-dé diŏh Hók-ciŭ Dài-gĕ̤ng Ngiê-ciŭ Gă̤-dô̤ (義洲街道) Puō-să̤-lô (浦西路) 6 hô̤, găk Puō-să̤-chŏng (浦西村) diē-sié. Ciā miêu ô gé̤ṳng Mìng-gáu (Mò̤-nà̤-gáu), Dô̤-gáu gâe̤ng Hŭk-gáu gì sìng-mìng. Ĭ iâ sê Dô̤-gáu Giū-áng Tái-săng gì 13 ciáh dòng cĭ ék, ngiàng-sìng gâe̤ng muóng-buŏi gì sèng-âu sṳ̆k Puō-să̤-áng (浦西案). 
  2008 nièng, ĭ ké̤ṳk nêng-dêng sê Hók-ciŭ mì-ék siŏh cô̤ Mìng-gáu gióng-dé̤ṳk, hô̤ lā̤ Mìng-gáu Ùng-hŭk Cū-dâing (明教文佛祖殿), ô "Mìng-gáu ùng-huá uăk-huá-siŏh" gì mìng-hô̤. Ĭ dāng ké̤ṳk Dài-gĕ̤ng-kṳ̆ céng-hū diâng có̤ "Dài-gĕ̤ng-kṳ̆ bók-kō̤ iè-dông ùng-ŭk diēng" (臺江區不可移動文物點).
  
  ## Lĭk-sṳ̄
  Cī siŏh cô̤ miêu có̤i cā sê Sóng-dièu gì sèng-âu kī gì, gĭng-guó iā sâ̤ huòi siŭ-lī gâe̤ng buăng-chiĕng ī-hâiu, cá gáu hiêng-câi gì dê-huŏng. Uâng-lĭk (萬曆) nièng-găng siŭ gì «Hók-nìng-ciŭ cé» (福寧州志) diē-sié gōng, Báe̤k-sóng Gă-iêu (嘉祐) nièng-găng, Mìng-gáu cū-sṳ̆ Lìng Dèng (林瞪) diŏh Mìng-gâing (閩縣) giù-ṳ̄, gó-chṳ̄ dŏng-dê-nè̤ng kī ciā miêu gé̤ṳng ĭ. Bók-guó, Dṳ̆ng-guók lĭk-sṳ̄ duâi-buô-hông sìng-găng géng-cī Mìng-gáu, Mìng-dièu sì-gĭ dĕk-biék ngièng-dâe̤ng. Dŏng-dê sáng Siĕu (蕭) gì gă-cŭk sáng Mìng-gáu, dáng-sê biēu-méng siông gāi sáng Dô̤-gáu, ciŏng Dô̤-gáu, mìng-găng séng-ngiōng gì sìng-mìng iâ chiāng lā̤ lì cŭ-uái gé̤ṳng, ciŏng-uâng cêu â̤ bō̤-hô Mò̤-nà̤ (摩尼) gì sìng-ôi. Mò̤-nà̤ gâe̤ng Lìng Dèng dŭ dò̤ uâng miàng-cê, hô̤ lā̤ Mìng-gáu Ùng-hŭk (明教文佛), Dô̤-sṳ̆ Cĭng-gŭng (度師真君), sô̤i ciō-dâing lā̤ gé̤ṳng, biĕng-dău dŭ sê Dô̤-gáu gì sìng. Sì-găng òng--kó̤ ī-hâiu, mò̤ nè̤ng â̤ báik ciō-dâing dài-dŏng sô̤i gì lâng ciáh sê sié-nó̤h sìng. Cĭ-hâiu, hó-gê̤ṳng gì chŏng huák-diēng kī lì Giū-áng Tái-săng Ŭng (溫), Kŏng (康) lâng ciáh nguòng-só̤i gì séng-ngiōng. Puō-să̤-chŏng gì nè̤ng ciŏng ĭ lâng ciáh gì buô-hâ iâ chiāng diē lì. Puō-să̤ gă diē Giū-áng Tái-săng gì séng-ngiōng ī-hâiu, iâ â̤ chăng-gă Giū-áng Tái-săng gì ngiàng-sìng gâe̤ng muóng-buŏi. Mìng-gáu Ùng-hŭk gâe̤ng Dô̤-sṳ̆ Cĭng-gŭng gì cáik-nĭk, Puō-să̤-chŏng iâ â̤ chiāng hó-gê̤ṳng gì chŏng-mìng lì chăng-gă.
  1985 nièng, ĭng-ôi buóh kī Ê-só-chiōng, ciā miêu ké̤ṳk tiáh lâi buăng gáu Puō-să̤-chŏng hiêng-câi gì dê-huŏng tṳ̀ng-sĭng kī. Nguòng-lài gì miêu sê sô̤i dĕ̤ng dièu să̤, cá kī gì sê sô̤i báe̤k dièu nàng, iông-sék gĭ-buōng mò̤ biéng. Dŏng-sì gōng mâ̤ chĭng-chṳ̄ ciā miêu dó̤-dā̤ sṳ̆k diê ciáh cŭng-gáu gì, ôi dáik gáu hăk-huák gì cŭng-gáu sĭng-hông, gó-chṳ̄ diŏh 1998 nièng áng iū-guăng buô-muòng gì giĕ-dêng gāi-miàng "Hók-sêu-gṳ̆ng" (福壽宮), sṳ̆k Dô̤-gáu gì buô-muòng guāng. Chŭi-iòng-gōng hī sèng-âu ké̤ṳk céng-hū dáung có̤ dô̤-guăng, nâ sê gōng céng-gé̤ṳ mò̤-gáiu, dó̤-dā̤ sê sṳ̆k sié-nó̤h gáu gì miêu hŏk-ciā gó găk lā̤ ciăng. Dāng gáu 2008 nièng huák-hiêng «Hà-puō Ùng-cṳ̆» (霞浦文書) ī-hâiu, cá ô-niĕ-ài káuk-dêng ciā miêu gì-sĭk sê Mìng-gáu gì miêu, iâ sê hiêng-káik-sì bō̤-còng có̤i hō̤ gì Mìng-gáu gì miêu.
  
  ## Gé̤ṳng gì sìng-mìng
  Puō-să̤ Hók-sêu-gṳ̆ng ciō-dâing ciáng-dài-dŏng gé̤ṳng Mìng-gáu Ùng-hŭk, Dô̤-sṳ̆ Cĭng-ìng, biĕng-dău bô gé̤ṳng Diŏng Séng Cĭng-gŭng (張聖真君), Hièng-tiĕng Siông-dá̤ (玄天上帝). Piĕng-dâing iâ ô gé̤ṳng Lìng-cūi-nā̤, Guăng-ĭng, Huà-guŏng Dâi-uòng (華光大王), gó lā̤ ô Giū-áng Tái-săng gì Ŭng Duâi Sié-cṳ̄ (溫大世子), Ŭng Ngiê Sié-cṳ̄ (溫義世子), Kuōng Cūng-déng (鄺總鎮) gâe̤ng gáuk dâi ciō-guāng. Buăng sĭng miêu ī-hâiu, iâ ciŏng Săng-sĕk-lĕ̤k Tiĕng-gŭng (三十六天君) ké̤ṳk chiāng diē lì, găk ciō-dâing cō̤-iêu kiê lâng bà̤, cī Săng-sĕk-lĕ̤k Tiĕng-gŭng bău-guák Ŭng Ciŏng-gŭng, Kŏng Ciŏng-gŭng lâng ciáh. Gèng-gŏ̤ Ā̤-báik gì ták-gáuk (塔骨) ĕng cŭ-uái, ĭ lâng ciáh sê Ŭng, Kŏng lâng ciáh dŭ-tūng gá-sèng Nê-băng Áng-că-sĭ, giĕng-lī Háik-diè ciō-sê̤ṳ (駕前二班按察司兼理血池主事). Cī lâng ciáh ták-gáuk ô chă-bók-dŏ̤ báh gūi nièng gì lĭk-sṳ̄, sê Giū-áng Tái-săng ngiàng-sìng có̤i gū-lō̤ gì ták-gáuk.
  Ŭng Ciŏng-gŭng, Kŏng Ciŏng-gŭng nâ sê Săng-sĕk-lĕ̤k Tiĕng-gŭng dài-dŏng gì lâng ciáh, guăng mò̤ ciō-dâing gé̤ṳng gì gūi ciáh sìng duâi. gó-chṳ̄ nâ sê Puō-să̤ ké̤ṳk diâng có̤ Giū-áng Tái-săng gì sĭng-áng, lâng ciáh ciŏng-gŭng sê â̤ sāi sô̤i ciō-dâing gì. Gāi-giók gì huŏng-sék bàng-siòng sê lé-ê̤ṳng ngiê-dāu gì chió lìng-sì dák siŏh ciáh gṳ̆ng, chiāng lâng ciáh ciŏng-gŭng sô̤i diē kó̤.
title: Puō-să̤ Hók-sêu-gṳ̆ng
wikitext: {{twin|0}}
  {{Infobox religious building
  | building_name = Puō-să̤ Hók-sêu-gṳ̆ng
  | native_name = 浦西福寿宫
  | native_name_lang = zh-Hans
  | image = 浦西福寿宫外景 03.jpg
  | caption =  
  | coordinates = {{coord|26|3|46.76|N|119|17|23.82|E|type:landmark_region:CN-35|display=it}}
  | coordinates_footnotes = 
  | religious_affiliation = [[Mìng-gáu]] ([[Mò̤-nà̤-gáu]])<br>[[Dô̤-gáu]]<br>[[Dṳ̆ng-guók mìng-găng séng-ngiōng]]
  | architect = 
  | architecture_type = 
  | architecture_style = 
  | location = [[Hók-gióng]] [[Hók-ciŭ]] [[Dài-gĕ̤ng]] Puō-să̤-chŏng 6 hô̤
  | country = {{flagcountry|China}}
  | consecration_year = 
  | founded_by = 
  | creator   = 
  | funded_by = 
  | general_contractor = 
  | established    = [[Sóng-dièu]] (nguòng-lài)<br>[[1997 nièng]] (tṳ̀ng kī)
  | groundbreaking = 
  | year_completed = 
  | date_demolished = <!-- or | date_destroyed = -->
  | footnotes = 
  | website = <!--  {{URL|}}  -->
  }}
  '''Puō-să̤-gīng Hók-sêu-gṳ̆ng''' (浦西境福壽宮), gāng-chĭng '''Hók-sêu-gṳ̆ng''' (福壽宮), '''Puō-să̤ Hók-sêu-gṳ̆ng''' (浦西福壽宮), sê [[Hók-ciŭ]] [[Dài-gĕ̤ng]] gì siŏh ciáh [[miêu]], ôi-dé diŏh Hók-ciŭ Dài-gĕ̤ng Ngiê-ciŭ Gă̤-dô̤ (義洲街道) Puō-să̤-lô (浦西路) 6 hô̤, găk Puō-să̤-chŏng (浦西村) diē-sié. Ciā miêu ô gé̤ṳng [[Mìng-gáu]] ([[Mò̤-nà̤-gáu]]), [[Dô̤-gáu]] gâe̤ng [[Hŭk-gáu]] gì sìng-mìng. Ĭ iâ sê Dô̤-gáu [[Giū-áng Tái-săng]] gì 13 ciáh dòng cĭ ék, ngiàng-sìng gâe̤ng muóng-buŏi gì sèng-âu sṳ̆k Puō-să̤-áng (浦西案). 
  
  [[2008 nièng]], ĭ ké̤ṳk nêng-dêng sê Hók-ciŭ mì-ék siŏh cô̤ Mìng-gáu gióng-dé̤ṳk, hô̤ lā̤ '''Mìng-gáu Ùng-hŭk Cū-dâing''' (明教文佛祖殿), ô "Mìng-gáu ùng-huá uăk-huá-siŏh" gì mìng-hô̤. Ĭ dāng ké̤ṳk Dài-gĕ̤ng-kṳ̆ céng-hū diâng có̤ "Dài-gĕ̤ng-kṳ̆ bók-kō̤ iè-dông ùng-ŭk diēng" (臺江區不可移動文物點).<ref name=":2">{{Cite news|url=http://kejiao.cntv.cn/20120509/100101.shtml|title=台江浦西福寿宫被确认为摩尼教寺院遗址|work=中国网络电视台|date=2012-05-09|accessdate=2023-10-01|language=zh|archive-date=2021-10-21|archive-url=https://web.archive.org/web/20211021213535/http://kejiao.cntv.cn/20120509/100101.shtml}}</ref>
  
  ==Lĭk-sṳ̄==
  Cī siŏh cô̤ miêu có̤i cā sê [[Sóng-dièu]] gì sèng-âu kī gì, gĭng-guó iā sâ̤ huòi siŭ-lī gâe̤ng buăng-chiĕng ī-hâiu, cá gáu hiêng-câi gì dê-huŏng. Uâng-lĭk (萬曆) nièng-găng siŭ gì «Hók-nìng-ciŭ cé» (福寧州志) diē-sié gōng, Báe̤k-sóng Gă-iêu (嘉祐) nièng-găng, Mìng-gáu cū-sṳ̆ [[Lìng Dèng]] (林瞪) diŏh Mìng-gâing (閩縣) giù-ṳ̄, gó-chṳ̄ dŏng-dê-nè̤ng kī ciā miêu gé̤ṳng ĭ.<ref>{{Cite news|title=揭秘“霞浦摩尼教”重大发现|author=茹捷|work=闽东日报|date=2010-04-29|language=zh}}</ref> Bók-guó, Dṳ̆ng-guók lĭk-sṳ̄ duâi-buô-hông sìng-găng géng-cī Mìng-gáu, Mìng-dièu sì-gĭ dĕk-biék ngièng-dâe̤ng. Dŏng-dê sáng Siĕu (蕭) gì gă-cŭk sáng Mìng-gáu, dáng-sê biēu-méng siông gāi sáng Dô̤-gáu, ciŏng Dô̤-gáu, mìng-găng séng-ngiōng gì sìng-mìng iâ chiāng lā̤ lì cŭ-uái gé̤ṳng, ciŏng-uâng cêu â̤ bō̤-hô [[Mò̤-nà̤]] (摩尼) gì sìng-ôi. Mò̤-nà̤ gâe̤ng Lìng Dèng dŭ dò̤ uâng miàng-cê, hô̤ lā̤ Mìng-gáu Ùng-hŭk (明教文佛), Dô̤-sṳ̆ Cĭng-gŭng (度師真君), sô̤i ciō-dâing lā̤ gé̤ṳng,<ref name=":3">{{Cite journal |author=李林洲 |title=福州摩尼教重要遗址——福州台江义洲浦西福寿宫 |journal=福建宗教 |publication-date=2004 |issue=01 |page=43-44}}</ref> biĕng-dău dŭ sê Dô̤-gáu gì sìng. Sì-găng òng--kó̤ ī-hâiu, mò̤ nè̤ng â̤ báik ciō-dâing dài-dŏng sô̤i gì lâng ciáh sê sié-nó̤h sìng. Cĭ-hâiu, hó-gê̤ṳng gì chŏng huák-diēng kī lì [[Giū-áng Tái-săng]] Ŭng (溫), Kŏng (康) lâng ciáh nguòng-só̤i gì séng-ngiōng. Puō-să̤-chŏng gì nè̤ng ciŏng ĭ lâng ciáh gì buô-hâ iâ chiāng diē lì. Puō-să̤ gă diē Giū-áng Tái-săng gì séng-ngiōng ī-hâiu, iâ â̤ chăng-gă Giū-áng Tái-săng gì [[ngiàng-sìng]] gâe̤ng [[muóng-buŏi]]. Mìng-gáu Ùng-hŭk gâe̤ng Dô̤-sṳ̆ Cĭng-gŭng gì cáik-nĭk, Puō-să̤-chŏng iâ â̤ chiāng hó-gê̤ṳng gì chŏng-mìng lì chăng-gă.
  
  [[1985 nièng]], ĭng-ôi buóh kī Ê-só-chiōng, ciā miêu ké̤ṳk tiáh lâi buăng gáu Puō-să̤-chŏng hiêng-câi gì dê-huŏng tṳ̀ng-sĭng kī.<ref name=":6">{{Cite journal |author=陈一舟 |author2=涂元济 |title=福建摩尼教寺院遗址考 |journal=海交史研究 |publication-place=泉州 |publication-date=2004 |issue=01 |page=75-83 |issn=1006-8384}}</ref> Nguòng-lài gì miêu sê sô̤i dĕ̤ng dièu să̤, cá kī gì sê sô̤i báe̤k dièu nàng, iông-sék gĭ-buōng mò̤ biéng. Dŏng-sì gōng mâ̤ chĭng-chṳ̄ ciā miêu dó̤-dā̤ sṳ̆k diê ciáh cŭng-gáu gì, ôi dáik gáu hăk-huák gì cŭng-gáu sĭng-hông, gó-chṳ̄ diŏh [[1998 nièng]] áng iū-guăng buô-muòng gì giĕ-dêng gāi-miàng "Hók-sêu-gṳ̆ng" (福壽宮), sṳ̆k Dô̤-gáu gì buô-muòng guāng.<ref>{{Cite book|title=福州市志（1995—2005）|last=福州市地方志编纂委员会|publisher=方志出版社|year=2017|isbn=978-7-5034-9649-3|location=北京|pages=826}}</ref> Chŭi-iòng-gōng hī sèng-âu ké̤ṳk céng-hū dáung có̤ dô̤-guăng, nâ sê gōng céng-gé̤ṳ mò̤-gáiu, dó̤-dā̤ sê sṳ̆k sié-nó̤h gáu gì miêu hŏk-ciā gó găk lā̤ ciăng.<ref name=":0">{{Cite journal |author=彭晓静 |author2=杨富学 |title=福州福寿宫摩尼教神祇探原 |journal=世界宗教研究 |publication-date=2016 |issue=03 |page=118-128 |issn=1000-4289}}</ref><ref name=":1">{{Cite journal |author=林悟殊 |title=福州浦西福寿宫“明教文佛”宗教属性辨析 |journal=中山大学学报（社会科学版） |publication-date=2004 |issue=06 |page=118-123 |issn=1000-9639}}</ref> Dāng gáu 2008 nièng huák-hiêng «[[Hà-puō Ùng-cṳ̆]]» (霞浦文書) ī-hâiu, cá ô-niĕ-ài káuk-dêng ciā miêu gì-sĭk sê Mìng-gáu gì miêu, iâ sê hiêng-káik-sì bō̤-còng có̤i hō̤ gì Mìng-gáu gì miêu.<ref name=":2" />
  
  ==Gé̤ṳng gì sìng-mìng==
  Puō-să̤ Hók-sêu-gṳ̆ng ciō-dâing ciáng-dài-dŏng gé̤ṳng Mìng-gáu Ùng-hŭk, Dô̤-sṳ̆ Cĭng-ìng, biĕng-dău bô gé̤ṳng [[Diŏng Séng Cĭng-gŭng]] (張聖真君), [[Hièng-tiĕng Siông-dá̤]] (玄天上帝). Piĕng-dâing iâ ô gé̤ṳng [[Lìng-cūi-nā̤]], [[Guăng-ĭng]], [[Huà-guŏng Dâi-uòng]] (華光大王), gó lā̤ ô Giū-áng Tái-săng gì Ŭng Duâi Sié-cṳ̄ (溫大世子), Ŭng Ngiê Sié-cṳ̄ (溫義世子), Kuōng Cūng-déng (鄺總鎮) gâe̤ng gáuk dâi ciō-guāng. Buăng sĭng miêu ī-hâiu, iâ ciŏng [[Săng-sĕk-lĕ̤k Tiĕng-gŏng|Săng-sĕk-lĕ̤k Tiĕng-gŭng]] (三十六天君) ké̤ṳk chiāng diē lì, găk ciō-dâing cō̤-iêu kiê lâng bà̤, cī Săng-sĕk-lĕ̤k Tiĕng-gŭng bău-guák Ŭng Ciŏng-gŭng, Kŏng Ciŏng-gŭng lâng ciáh. [[Gèng-gŏ̤ Ā̤-báik]] gì [[ták-gáuk]] (塔骨) ĕng cŭ-uái, ĭ lâng ciáh sê Ŭng, Kŏng lâng ciáh dŭ-tūng gá-sèng Nê-băng Áng-că-sĭ, giĕng-lī Háik-diè ciō-sê̤ṳ (駕前二班按察司兼理血池主事). Cī lâng ciáh ták-gáuk ô chă-bók-dŏ̤ báh gūi nièng gì lĭk-sṳ̄, sê Giū-áng Tái-săng ngiàng-sìng có̤i gū-lō̤ gì ták-gáuk.
  
  Ŭng Ciŏng-gŭng, Kŏng Ciŏng-gŭng nâ sê Săng-sĕk-lĕ̤k Tiĕng-gŭng dài-dŏng gì lâng ciáh, guăng mò̤ ciō-dâing gé̤ṳng gì gūi ciáh sìng duâi. gó-chṳ̄ nâ sê Puō-să̤ ké̤ṳk diâng có̤ Giū-áng Tái-săng gì sĭng-áng, lâng ciáh ciŏng-gŭng sê â̤ sāi sô̤i ciō-dâing gì. Gāi-giók gì huŏng-sék bàng-siòng sê lé-ê̤ṳng ngiê-dāu gì chió lìng-sì dák siŏh ciáh gṳ̆ng, chiāng lâng ciáh ciŏng-gŭng sô̤i diē kó̤.
  
  ==Chăng-kō̤ cṳ̆-lâiu==
  {{reflist}}
  
  [[Category:Dô̤-gáu]]
  [[Category:Mò̤-nà̤-gáu]]